*Likumprojekts*

**Grozījumi Uzturlīdzekļu garantiju fonda likumā**

Izdarīt Uzturlīdzekļu garantiju fonda likumā (Latvijas Vēstnesis, 2016, 249. nr.; 2017, 242. nr.) šādus grozījumus:

1. Aizstāt visā likumā vārdus "darba dienas" (attiecīgā locījumā) ar vārdu "darbdienas" (attiecīgā locījumā).

2. Izteikt 7. panta otrās daļas 2. punktu šādā redakcijā:

"2) parādnieks ir noslēdzis ar Fonda administrāciju vienošanos par kārtību, kādā viņš veic uzturlīdzekļu un likumisko procentu maksājumus, bet noslēgto vienošanos nepilda;"

3. Papildināt likumu ar 7.1 pantu šādā redakcijā:

"**7.1 pants. Parādnieka šaujamieroča atļaujas darbības apturēšana**

(1) Medību, sporta, kolekcijas un pašaizsardzības šaujamieroču iegādāšanās, realizēšanas, glabāšanas, nēsāšanas atļaujas darbības apturēšana (turpmāk – šaujamieroča atļaujas darbības apturēšana) parādniekam tiek piemērota, lai aizsargātu bērna tiesības un veicinātu vecāku pienākuma pildīšanu – uzturlīdzekļu maksāšanu.

(2) Fonda administrācija var lemt par šaujamieroča atļaujas darbības apturēšanu, ja:

1) parādnieka vietā uzturlīdzekļi tiek izmaksāti no Fonda saskaņā ar šā likuma [11. pantu](https://likumi.lv/ta/id/287534-uzturlidzeklu-garantiju-fonda-likums#p11) un parādnieks nav noslēdzis ar Fonda administrāciju vienošanos par kārtību, kādā viņš veic uzturlīdzekļu un likumisko procentu maksājumus;

2) parādnieks ir noslēdzis ar Fonda administrāciju vienošanos par kārtību, kādā viņš veic uzturlīdzekļu un likumisko procentu maksājumus, bet noslēgto vienošanos nepilda;

3) parādnieka vietā uzturlīdzekļi tiek izmaksāti no Fonda saskaņā ar šā likuma 12. pantu, un no zvērināta tiesu izpildītāja nav saņemti trīs parādnieka maksājumi pēc kārtas parāda segšanai.

(3) Fonda administrācija pirms lēmuma pieņemšanas nosūta parādniekam lūgumu sniegt paskaidrojumu, kurā norādāmi apstākļi, kuru dēļ šaujamieroča atļaujas darbības apturēšana varētu radīt būtisku kaitējumu parādnieka interesēm. Parādnieks paskaidrojumam pievieno pierādījumus, kas apliecina tajā minēto. Paskaidrojums sniedzams 20 dienu laikā no Fonda administrācijas lūguma saņemšanas dienas, un tā nesniegšana noteiktajā termiņā nav šķērslis lēmuma pieņemšanai.

(4) Fonda administrācija pēc parādnieka lūguma saņemšanas vai pēc savas iniciatīvas var lemt par šaujamieroča atļaujas darbības atjaunošanu, ja:

1) parādnieks ir noslēdzis ar Fonda administrāciju vienošanos par parāda maksāšanas grafiku un veicis trīs maksājumus pēc kārtas, ja uzturlīdzekļu izmaksa no Fonda tiek veikta šā likuma 11. pantā noteiktajā kārtībā;

2) no zvērināta tiesu izpildītāja saņemti trīs parādnieka maksājumi pēc kārtas parāda segšanai, ja uzturlīdzekļu izmaksa no Fonda tiek veikta šā likuma 12. pantā noteiktajā kārtībā.

(5) Fonda administrācija lēmumu par šaujamieroča atļaujas darbības apturēšanu vai atjaunošanu nosūta parādniekam un Valsts policijai izpildei."

4. 11. pantā:

papildināt pantu ar 4.1 daļu šādā redakcijā:

"(41) Fonda administrācija pieņem lēmumu par uzturlīdzekļu izmaksu arī tādā gadījumā, ja parādniekam Latvijas Republikā nav deklarētas dzīvesvietas. Šādā gadījumā lūgums sniegt paskaidrojumu netiek sūtīts. Ja parādnieks nav deklarējis savu dzīvesvietu, paziņojumu par uzturlīdzekļu izmaksas uzsākšanu publicē oficiālajā izdevumā "Latvijas Vēstnesis.";

papildināt piekto daļu ar 5. punktu šādā redakcijā:

"5) pastāv strīds par uzturlīdzekļu maksāšanas pienākumu.";

izteikt sesto daļu šādā redakcijā:

"(6) Ja vecāks, kuram ir pienākums maksāt uzturlīdzekļus, pierādījis, ka veicis uzturlīdzekļu maksājumu par kārtējo mēnesi bērna uzturam vismaz tādā apmērā, kāds par attiecīgo bērnu tiktu izmaksāts no Fonda, Fonda administrācija pieņem lēmumu par administratīvā akta izdošanas termiņa pagarināšanu uz četriem mēnešiem no iesnieguma saņemšanas dienas. Ja parādnieks iesniedzis pierādījumus, ka nodrošinājis vismaz trīs secīgus maksājumus četru mēnešu ilgajā laika posmā no iesnieguma par uzturlīdzekļu izmaksu saņemšanas dienas, Fonda administrācija pieņem lēmumu par atteikumu izmaksāt uzturlīdzekļus."

5. Izslēgt 12. panta ceturtajā daļā vārdus "un Fonda administrācijas mājaslapā."

6. 13. pantā:

papildināt pantu ar 2.1 daļu šādā redakcijā:

"(21) Uzturlīdzekļus no Fonda neizmaksā par attiecīgo periodu, kurā iesniedzējs ir saņēmis uzturlīdzekļus vismaz tādā apmērā, kāds tiek izmaksāts no Fonda.";

papildināt pantu ar 3.1 daļu šādā redakcijā:

"(31) Pilngadīgai personai no Fonda uzturlīdzekļus neizmaksā par attiecīgo periodu, kurā tā gūst ienākumus vismaz Ministru kabineta noteiktās minimālās mēnešalgas apmērā."

7. 14. pantā:

izteikt pirmās daļas 1. punktu šādā redakcijā:

"1) ar tiesas nolēmumu par uzturlīdzekļu piedziņu vai vienošanos par uzturlīdzekļiem parādniekam ir noteikts pienākums maksāt uzturlīdzekļus bērna uzturam līdz brīdim, kamēr bērns spēj pats sevi apgādāt, un bērns, sasniedzot 18 gadu vecumu, nav uzsācis vai ir pārtraucis iegūt pamatizglītību, vidējo izglītību, arodizglītību vai speciālo izglītību Latvijas Republikā;";

izslēgt pirmās daļas 3. punktu;

papildināt pirmo daļu ar 16. un 17. punktu šādā redakcijā:

"16) pilngadīga persona, kurai tiek izmaksāti uzturlīdzekļi no Fonda, ir pārtraukusi iegūt pamatizglītību, vidējo izglītību, arodizglītību vai speciālo izglītību Latvijas Republikā;

17) pilnībā segts parāds Fondam.";

izslēgt piektajā daļā vārdus "ne vēlāk kā triju darba dienu laikā".

8. Izteikt 17. panta pirmās daļas 4. punktu šādā redakcijā:

"4) iesniedzējs ir saņēmis uzturlīdzekļus, tostarp, ja uzturlīdzekļu maksājumi veikti ar trešās personas, izņemot zvērināta tiesu izpildītāja, starpniecību, iesniegumā norādot saņemto uzturlīdzekļu apmēru un datumu, kad uzturlīdzekļi saņemti;".

9. Papildināt likumu ar 19., 20. un 21. pantu šādā redakcijā:

"**19. pants. Parādnieka izvairīšanās no uzturlīdzekļu nodrošināšanas**

Atzīstams, ka parādnieks izvairās no bērna uzturēšanas, ja parādnieks nenodrošina bērnam minimālo uzturlīdzekļu apmēru, un līdz ar to nepilda tiesas vai Fonda administrācijas lēmumu, izņemot gadījumus, kad:

1) parādniekam nav mantas vai ienākumu, uz kuriem vērst piedziņu, un parādnieks ir reģistrējies kā bezdarbnieks Nodarbinātības valsts aģentūrā;

2) parādnieks ir persona ar I vai II grupas invaliditāti, un parādniekam nav mantas vai ienākumu, izņemot invaliditātes pensiju;

3) parādnieks ir nonācis valsts apgādībā vai ilgstošas sociālās aprūpes un sociālās rehabilitācijas institūcijā, kurā pakalpojumus pilnībā vai daļēji finansē no valsts vai pašvaldības budžeta;

4) parādnieks un Fonda administrācija ir noslēguši vienošanos par kārtību, kādā parādnieks veic uzturlīdzekļu un likumisko procentu maksājumus un parādnieks noslēgto vienošanos pilda.

**20. pants. Likumisko procentu parāda dzēšana**

(1) Fonda administrācija no 2019. gada 1. jūlija līdz 2021. gada 30. jūnijam no parādnieka Fondā saņemtos maksājumus novirza uzturlīdzekļu pamatparāda segšanai.

(2) Likumiskie procenti turpina pieaugt līdz pamatparāda segšanai pilnā apmērā, izņemot šā likuma 18. panta otrajā daļā minēto gadījumu.

(3) Fonda administrācija dzēš par šā likuma 11. un 12. panta kārtībā izmaksāto uzturlīdzekļu parādu aprēķinātos likumiskos procentus, ja šā panta pirmajā daļā noteiktajā termiņā parāds ir segts  pilnā apmērā.

(4) Šajā pantā minētais nav šķērslis piespiedu izpildes darbību veikšanai Civilprocesa likuma noteiktajā kārtībā, ja tiesas nolēmums, vienošanās par uzturlīdzekļiem vai Fonda administrācijas lēmums par uzturlīdzekļu izmaksu ir nodots piespiedu izpildei.

**21. pants. Iesniegumu iesniegšana, izmantojot tiešsaistes formas**

(1) Šā likuma 11. un 12. pantā noteiktajā kārtībā tiek izskatīti arī elektroniski iesniegti iesniegumi par uzturlīdzekļu izmaksu, ja tie iesniegti un personas identitāte pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā (www.latvija.lv).

(2) Šajā likumā noteiktajā kārtībā tiek izskatīti arī citi elektroniski iesniegti iesniegumi, ja tie iesniegti un personas identitāte pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā (www.latvija.lv)."

10. Papildināt pārejas noteikumus ar 10., 11. un 12. punktu šādā redakcijā:

"10. Šā likuma 7.1 pants stājās spēkā vienlaikus ar Ieroču aprites likumu.

11. Šā likuma 20. pants ir spēkā no 2019. gada 1. jūlija līdz 2021. gada 30. jūnijam.

12. Šā likuma 13. panta 3.1 daļa stājas spēkā 2019. gada 1. jūlijā."

Tieslietu ministrs Jānis Bordāns

Iesniedzējs:

tieslietu ministrs Jānis Bordāns